Ιουστίνη Φραγκούλη - Αργύρη

Η Ιουστίνη Φραγκούλη - Αργύρη (Λευκάδα, 31 Ιουλίου 1959) είναι Ελληνίδα δημοσιογράφος, η οποία ζει και εργάζεται στον Καναδά.

 Βιογραφικά στοιχεία 
 Δημοσιογραφικό και συγγραφικό έργο 
Γεννήθηκε στη Λευκάδα στις 31 Ιουλίου 1959. Τα σχολικά και γυμνασιακά της χρόνια τα πέρασε στη Λευκάδα. Σπούδασε στη Νομική Σχολή του Πανεπιστημίου Αθηνών και αποφοίτησε από το Πολιτικό Τμήμα της το 1983. Μετά την αποφοίτησή της, εργάστηκε σε περιοδικά και ημερήσιες εφημερίδες της Ελλάδας μέχρι το 1989. Έκτοτε είναι εγκαταστημένη στο Μόντρεαλ του Καναδά, όπου εργάζεται ως ανταποκρίτρια του Αθηναϊκού Πρακτορείου Ειδήσεων και του Εθνικού Κήρυκα της Νέας Υόρκης, ενώ παλαιότερα έχει συνεργαστεί με την Ελληνική Ραδιοφωνία Τηλεόραση (ΕΡΤ) και με διάφορα αθηναϊκά έντυπα και περιοδικά. Είναι τακτική συνεργάτρια των ελληνικών προγραμμάτων του πολυεθνικού ραδιοσταθμού "CFMB Montréal", καθώς και άλλων ομογενειακών μέσων ενημέρωσης, όπως ομογενειακές τηλεοπτικές εκπομπές, εφημερίδες, περιοδικά και άλλα.

Έχει ασχοληθεί εκτεταμένα με την ιστορία της Ομογένειας στις Ηνωμένες Πολιτείες και άρχισε το συγγραφικό της έργο το 2000, εκδίδοντας τη βιογραφία του Αρχιεπισκόπου Αμερικής Σπυρίδωνα. Τα περισσότερα βιβλία της βασίζονται σε βιογραφίες αληθινών προσώπων. Το έργο «Πετάει, πετάει το σύννεφο» μιλά για την ιστορία της οικογένειας της, τα «Ψηλά τακούνια για πάντα» αναφέρεται στις ιστορίες των συμμαθητριών της στη Λευκάδα, το «Για την Αγάπη των Άλλων» βασίζεται στην προσωπική ιστορία του Ελληνοαμερικανού επιχειρηματία Τζον Κατσιματίδη. Είναι μέλος της Εταιρείας Γαλλόφωνων Συγγραφέων του Κεμπέκ (UNEQ), καθώς και της Ομοσπονδίας Αγγλόφωνων Συγγραφέων του Κεμπέκ (QWF). Είναι ιδρύτρια του Λυκείου των Ελληνίδων Μοντρεάλ (2016) και είναι πρόεδρός του από το 2017. Πρωταγωνίστησε στη δημιουργία του Γλυπτού του Έλληνα Μετανάστη, το οποίο φιλοτέχνησε ο γλύπτης Γιώργος Χουλιάρας και σήμερα αποτελεί μνημείο όλων των μεταναστών του Κεμπέκ.

 Τιμές και διακρίσεις 
Τον Νοέμβριο του 2010 τιμήθηκε από τον Δήμο του Μόντρεαλ, μαζί με τη σκηνοθέτη και παραγωγό Αύρα Γεωργίου, για την προσφορά της στη διάδοση των γραμμάτων και των τεχνών της ελληνικής ομογένειας. Τον Νοέμβριο του επόμενου χρόνου ανέλαβε μαζί με τον δημοσιογράφο και συγγραφέα Μιχάλη Ιγνατίου το Φεστιβάλ Βιβλίου Ελλήνων Συγγραφέων που διοργάνωσε η Πρεσβεία της Ελλάδας στην Ουάσινγκτον.

Στις 23 Μαρτίου 2018 έλαβε τον τίτλο «Ελληνίδα της χρονιάς», ο οποίος αποτελεί την ύπατη διάκριση της Ελληνικής Κοινότητας Μείζονος Μοντρεάλ «για την
πολύμορφη, πολυετή, κοινωνική προσφορά της στον Ελληνισμό του Μοντρεάλ». Στις 5 Ιουνίου 2022 έλαβε το πλατινένιο μετάλλιο της Βασίλισσας Ελισάβετ για την αδιάλειπτη προσφορά της στην Ελληνική Ομογένεια του Καναδά και την προσπάθειά της να ενισχύει τις σχέσεις της Ελληνικής Ομογένειας με την
Καναδική κοινωνία.

Εργογραφία
 Ατομικά έργα 
Η μοναξιά ενός ασυμβίβαστου, [Βιογραφία], εκδ. Εξάντας, 2000, σσ. 346, ISBN 960-256-454-7
 The Lonely Path of Ιntegrity, Μτφ. Jerry Stamatelos, Geoffrey Cox, Επιμ. Charles Phillips, εκδ. Εξάντας, 2002, σσ. 359, ISBN 960-256-491-1
Πετάει, πετάει το σύννεφο, [Μυθιστόρημα, ηλ. εκδ. 2011], εκδ. Ψυχογιός, 2003, σσ. 321, ISBN 960-274-714-5
Στις αγορές του κόσμου, Επώνυμες ευκαιρίες και μικρές αναλώσιμες ιστορίες, εκδ. Ελληνικά Γράμματα, 2004, σσ. 149, ISBN 960-406-939-Χ
Παρακαταθήκη, δίγλωσση έκδοση με επιλεγμένους λόγους του Αρχιεπισκόπου Σπυρίδωνος κατά τη διάρκεια της τριετούς ποιμαντορίας του (1996-1999).
Ψηλά τακούνια για πάντα, [Μυθιστόρημα], εκδ. Ελληνικά Γράμματα, 2004, σσ. 301, ISBN 960-442-643-5
Ημερολόγιο Αβάνας, Η Κούβα στο λυκόφως του Κάστρο, Επιμ. Κυριάκος Αθανασιάδης, εκδ. Ηλέκτρα, 2008, σσ. 135, ISBN 978-960-6627-94-1
Για την αγάπη των άλλων, [Μυθιστόρημα, ηλ. εκδ. 2010], εκδ. Ψυχογιός, 2009, σσ. 401, ISBN 978-960-453-662-7
Ο Πολ και η Λάρα ταξιδεύουν, [Παιδικό, ηλ. εκδ. 2012], εκδ. Ψυχογιός, 2011, σσ. 36, ISBN 978-960-496-275-4
Έρωτας στην ομίχλη, [Μυθιστόρημα, β΄ έκδοση 2011], Ψυχογιός, 2011, σσ. 425, ISBN 978-960-496-268-6
Ψηλά Τακούνια Για Πάντα, επανέκδοση μυθιστορήματος από τις Εκδόσεις Αρμός, 2013
Ξυπόλυτες στην Άμμο, μυθιστόρημα , εκδόσεις Αρμός, 2014
Η Τρικυμία, μυθιστόρημα, εκδόσεις Ωκεανός, 2016
Η Κοντυλένια του Νησιού, μυθιστόρημα, εκδόσεις Ωκεανός, 2018
Ξενοφών Βεργίνης, Πέρα απ΄τον Ορίζοντα, πολιτική βιογραφία, εκδόσεις Ωκεανός- Ενάλιος 2021

 Συλλογικά έργα
Μια πεταλούδα στη ζωή μας, Κωνσταντίνα Ν. Φραγκούλη, Επιμ. Ιουστίνη Φραγκούλη, εκδ. Ελληνικά Γράμματα, 2005, σσ. 156, ISBN 960-442-168-9
Σπυρίδων Αρχιεπίσκοπος Αμερικής 1996-1999, Η παρακαταθήκη, [Δίγλωσση βιογραφία], Επιμ. Ιουστίνη Φραγκούλη, εκδ. Ελληνικά Γράμματα, 2005, σσ. 450, ISBN 960-442-167-0

 Παραπομπές 

Πηγές
 Φραγκούλη - Αργύρη, Ιουστίνη, biblionet.gr

 Εξωτερικοί σύνδεσμοι 
 Προσωπικό ιστολόγιο: ioustini.blogspot.ca
 Ιστοσ. Εθνικού Κέντρου Βιβλίου-Βιβλιονέτ: Ιουστίνη Φραγκούλη - Αργύρη
 Ιστοσ. εκδόσεων Εξάντας, «Η μοναξιά ενός ασυμβίβαστου» Spyridon.Ws
 Εφημ. Ελευθεροτυπία, Ιουστίνη Φραγκούλη-Αργύρη: «Γράφω αυτό που είμαι», Επιμ. Αλέξανδρος Στεργιόπουλος, 17 Δεκεμβρίου 2009
 Ιστολ. Press-Gr, Η Ιουστίνη Φραγκούλη-Αργύρη απαντά στο Ερωτηματολόγιο του Προυστ, Επιμ. Αντώνης-Μάριος Παπαγιώτης, 20 Δεκεμβρίου 2010

Κατηγορία:Ελληνίδες δημοσιογράφοι
Κατηγορία:Ελληνίδες συγγραφείς
Κατηγορία:Καναδοί ελληνικής καταγωγής